钦定古今图书集成/理学汇编/学行典/第261卷 > 王范
## 钦定古今图书集成/理学汇编/学行典/第261卷 > 王范

按《广东通志》：“王范，南海人。好读书，有鉴识，州闾重之。
吴孙皓时，闭户不出。或问其繇，对曰：‘见弹缴而弗避，
非灵禽也；处乱世而求闻达，非智士也’。”人以为名言。
郭马乱广州，逐刺史徐旗，范从旗避难。既归，以琴书
自娱，未尝妄交。有司贤其行，荐辟之，皆辞。晋平吴后，
遵行九品官人之法，每州置大小中正。刺史熊睦荐
州人德充才盛，无逾范者，举秀才，乃以范为广州大
中正。选举人才，第其高下，皆惬舆论。时秘书丞河内
司马彪号博学，尝著《九州春秋》，盛行于时。范阅之，见
其略于岭服纪录弗称，乃搜罗百粤典故为书，名曰
《交广春秋》。泰康八年表上之。订述该核，众见之称服。
自是名动京师。范为人卓荦不群，笃学至老不废。交
广素缺，《修载》自范始创为之，文献赖以存焉。